CELEX: E2015P0014
Language: mt
Date: 2015-06-05 00:00:00
Title: Talba għal Opinjoni Konsultattiva mill-Qorti tal-EFTA minn Norges Høyesterett datata l-5 ta’ Ġunju 2015 fil-kawża Holship Norge AS v Norsk Transportarbeiderforbund (Kawża E-14/15)

25.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 73/10
            
         Talba għal Opinjoni Konsultattiva mill-Qorti tal-EFTA minn Norges Høyesterett datata l-5 ta’ Ġunju 2015 fil-kawża Holship Norge AS v Norsk Transportarbeiderforbund
   (Kawża E-14/15)
   (2016/C 73/06)
   Saret talba lill-Qorti tal-EFTA permezz ta’ ittra ddatata l-5 ta’ Ġunju 2015 minn Norges Høyesterett (il-Qorti Suprema tan-Norveġja), li waslet fir-Reġistru tal-Qorti il-5 ta’ Ġunju 2015, għal Opinjoni Konsultattiva fil-kawża Holship Norge AS v Norsk Transportarbeiderforbund rigward id-domandi segwenti:
   A   Dwar id-dritt tal-kompetizzjoni:
   
   
            
               A.1
            
            
               L-eżenzjoni mir-regoli tal-kompetizzjoni tal-Ftehim ŻEE li tapplika għal ftehim kollettiv, kif din l-eżenzjoni hija deskritta fost l-oħrajn fl-opinjoni konsultattiva tal-Qorti tal-EFTA fil-Kawża E-8/00 Landsorganisasjonen i Norge u NKF [2002] EFTA Ct. Rep. 114, tkopri l-użu ta’ bojkott kontra utent tal-port sabiex toħloq l-aċċettazzjoni ta’ ftehim kollettiv, meta tali aċċettazzjoni timplika li l-utent tal-port għandu jagħti preferenza li jixtri servizzi ta’ tagħbija u ħatt minn uffiċċju amministrattiv separat kif deskritt fil-paragrafi 7 u 10 sa 14 hawn fuq, minflok juża l-impjegati tiegħu stess għall-istess xogħol?
            
         
            
               A.2
            
            
               Jekk le, tali sistema għandha tkun valutata skont l-Artikolu 53 jew Artikolu 54 tal-Ftehim ŻEE?
            
         
            
               A.3
            
            
               F’dak il-każ, l-eżistenza ta’ sistema identika jew korrispondenti f’portijiet oħra għandha titqies fil-valutazzjoni ta’ jekk hemmx effett li jista’ jiġi nnutat fuq il-kummerċ transfruntier fiż-ŻEE?
            
         B   Dwar il-libertà ta’ stabbiliment:
   
   
            
               B.1
            
            
               Huwa restrizzjoni fuq il-libertà ta’ stabbiliment skont l-Artikolu 31 tal-Ftehim taż-ŻEE li trade union tuża bojkott sabiex toħloq l-aċċettazzjoni ta’ ftehim kollettiv minn kumpanija li l-kumpanija prinċipali tagħha hija bbażata fi Stat ieħor ŻEE, meta l-ftehim kollettiv jinvolvi li l-kumpanija trid tagħti preferenza għax-xiri tas-servizzi tal-ħatt u t-tagħbija minn uffiċċju ta’ amministrazzjoni separat li għandu l-karatteristiċi deskritti fil-punti 10 sa 14 iktar ‘il fuq, minflok tuża l-impjegati tagħha stess għal dan ix-xogħol?
            
         
            
               B.2
            
            
               Ikun ta’ sinifikanza għall-valutazzjoni ta’ jekk teżistix restrizzjoni, jekk il-bżonn tal-kumpanija għal servizzi ta’ ħatt u tagħbija jirriżulta li huwa limitat ħafna u/jew sporadiku?
            
         
            
               B.3
            
            
               Jekk teżisti restrizzjoni: Huwa sinifikanti għall-valutazzjoni ta’ jekk ir-restrizzjoni hijiex legali jew le, li l-kumpanija, f’dak li għandu x’jaqsam mal-ħaddiema tal-port tagħha, tapplika ftehim kollettiv ieħor innegozjat bejn l-imsieħba soċjali fl-Istat fejn jinsab il-port, meta dan il-ftehim kollettiv jikkonċerna kwistjonijiet oħra għajr ix-xogħol ta’ ħatt u tagħbija?